text: Vejen EH i betalingsstandsning
  31 januar 2014 kl. 10.15
  Vejen Elitehåndbold har fredag ikke udbetalt løn til spillere og trænere og er derfor gået i betalingsstandsning.
  Den trængte ligaklub står her og nu og mangler mellem 600.000 og 700.000 kroner. Dem har klubben ikke kuinne skaffe, så nu har banken sagt stop.
  - Det betyder, at klubbens ansatte ikke får udbetalt løn, siger bestyrelsesformand Ole Stubbe til TV SYD.
  
  Mangler halvanden million
  I går kom det frem, at Vejen EH manglede 1,5 mio. kroner for at få sæsonens budget til at hænge sammen. Klubben, der lige nu ligger nummer otte i den bedste kvindelige række, har forsøgt at skaffe flere sponsorer.
  - Det arbejde er nu blevet besværliggjort af, at nyheden om vores økonomiske problemer er ude, siger Ole Stubbe.
  Han vurderer, at klubben har en uge til at finde nye sponsorer, der kan afjælpe de økonomiske problemer. Lykkes det ikke, bliver holdet trukket ud af landets bedste håndboldrække og klubben lukket.
  